**รายงานการประชุม**

**คณะกรรมการพิจารณาการก่อสร้างสิ่งล่วงล้ำลำน้ำจังหวัดอ่างทอง ครั้งที่ ๒/๒๕๖๓**

**วันพุธที่ ๑๙ กุมภาพันธ์ ๒๕๖๓ เวลา ๐๙.๓๐ น.**

**ณ สำนักงานโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒**

**อำเภอวิเศษชัยชาญ จังหวัดอ่างทอง**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**ผู้มาประชุม**

1. นายวีระชัย นาคมาศ รองผู้ว่าราชการจังหวัดอ่างทอง (ประธาน)
2. นายศุภวุฒิ ชิตมณี แทน ปลัดจังหวัดอ่างทอง
3. นายวรพงศ์ เกตุดิษฐ์ แทน หัวหน้าสำนักงานจังหวัดอ่างทอง
4. นายขจร บุญเสริม แทน เจ้าพนักงานที่ดินจังหวัดอ่างทอง
5. นายอธิราช กนกเวชยันต์ โยธาธิการและผังเมืองจังหวัดอ่างทอง
6. นายไพศาล สุขปุณพันธ์ ประมงจังหวัดอ่างทอง
7. นางสาวเบญจมาศ ปลายยอด แทน ผู้อำนวยการสำนักงานทรัพยากรธรรมชาติ

และสิ่งแวดล้อมจังหวัดอ่างทอง

1. นายสุพร นิยมเนตร์ แทน ธนารักษ์พื้นที่อ่างทอง
2. นายอภิชาติ มุขประดับ แทน นายแพทย์สาธารณสุขจังหวัดอ่างทอง
3. นายยุทธชัย จิตอารีรัตน์ แทน ผู้อำนวยการสำนักงานเจ้าท่าภูมิภาคสาขาอยุธยา
4. นายสุนันท์ แก้ววิมล แทน นายอำเภอวิเศษชัยชาญ
5. นายวิชัย ลิมป์วัฒนะชัย นายกเทศมนตรีตำบลวิเศษไชยชาญ

**ระเบียบวาระที่ ๑** **เรื่องที่ประธานแจ้งให้ที่ประชุมทราบ**

ด้วย สำนักงานโยธาธิการและผังเมืองจังหวัดอ่างทอง แจ้งว่า กรมโยธาธิการและผังเมืองจะดำเนินการก่อสร้างโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ อำเภอวิเศษชัยชาญ จังหวัดอ่างทอง จึงมีความประสงค์ขอหนังสือรับรองของจังหวัดว่า การก่อสร้างดังกล่าว ไม่เป็นอุปสรรคต่อแผนพัฒนาจังหวัด ผังเมืองรวม และการรักษาสภาพแวดล้อมของจังหวัด บริเวณริมแม่น้ำน้อย ตำบลศาลเจ้าโรงทอง อำเภอวิเศษชัยชาญ จังหวัดอ่างทอง

จึงได้เชิญคณะกรรมการฯ สำรวจพื้นที่ก่อสร้าง และร่วมประชุม เพื่อพิจารณาถึงผลกระทบที่จะเกิดขึ้นจากการอนุญาตให้ก่อสร้างสิ่งล่วงล้ำลำน้ำ ในพื้นที่จังหวัดอ่างทองในวันนี้

**มติที่ประชุม** รับทราบ

/ **ระเบียบวาระ** ...

**ระเบียบวาระที่ ๒** **เรื่องเพื่อทราบ**

**๒.๑ ข้อมูลรายละเอียดของการก่อสร้าง**

**ประธาน** เชิญสำนักงานโยธาธิการและผังเมืองจังหวัดอ่างทอง ชี้แจงรายละเอียด การก่อสร้างโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ อำเภอวิเศษชัยชาญ จังหวัดอ่างทอง

**โยธาธิการและผังเมืองฯ**  โครงการที่ทางสำนักงานโยธาธิการและผังเมืองจังหวัดอ่างทอง ยื่นขออนุญาตก่อสร้างสิ่งล่วงล้ำลำน้ำในการประชุมวันนี้ เป็นโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ ซึ่งเป็นโครงการที่ต่อเนื่องจากโครงการฯ ระยะที่ ๑ บริเวณวัดนางในธรรมิการาม

**ประธาน** โครงการฯ ระยะที่ ๑ มีการดำเนินการอะไรไปบ้าง

**โยธาธิการและผังเมืองฯ** ในส่วนของโครงการฯ ระยะที่ ๑ ได้มีการก่อสร้างเขื่อนป้องกันตลิ่ง พร้อมทั้งระบบระบายน้ำบางส่วน ซึ่งได้ดำเนินการเสร็จสิ้นแล้ว

**ประธาน** ระบบระบายน้ำที่ก่อสร้างในโครงการฯ ระยะที่ ๑ เป็นระบบสำหรับระบายน้ำที่ท่วมขังพื้นที่ด้านหลังเขื่อนออกไปใช่หรือไม่

**โยธาธิการและผังเมืองฯ** ระบบระบายน้ำที่ก่อสร้างนี้จะเป็นลักษณะของการรวบรวมน้ำที่ท่วมขังแล้วสูบออกไปทางท่อระบายน้ำ

ในส่วนของโครงการฯ ระยะที่ ๒ ที่ดำเนินการขออนุญาตในวันนี้ จะเป็นโครงการที่ดำเนินการต่อเนื่องจากโครงการฯ ระยะที่ ๑ โดยก่อสร้างในบริเวณพื้นที่ทางด้านธนาคารกรุงไทย สาขาวิเศษชัยชาญ ลักษณะการก่อสร้างจะเป็นการปิดล้อมพื้นที่ชุมชนตลาดศาลเจ้าโรงทอง โดยบริเวณริมแม่น้ำน้อย จะสร้างเขื่อนป้องกันตลิ่ง ส่วนทางด้านข้างก็จะใช้แนวถนนทางหลวงหมายเลข ๓๑๙๕ เป็นแนวป้องกันน้ำท่วม ด้านที่พ้นจากแนวแม่น้ำน้อย ก็จะใช้วิธีการยกแนวถนนซึ่งเป็นตรอก ซอก ซอยให้สูงขึ้นเพื่อเป็นแนวป้องกันน้ำท่วม ส่วนทางด้านคลองชลประทาน ตามแผนเดิมจะก่อสร้างเป็นกำแพงกั้นน้ำ แต่ในสภาพพื้นที่จริงอาจไม่สามารถก่อสร้างได้ อาจจะต้องใช้แนวกระสอบทรายเข้าช่วยในกรณีที่เกิดภาวะน้ำท่วม ส่วนพื้นที่ภายในแนวป้องกัน จะมีระบบรวบรวมน้ำแล้วสูบออกไป (ในกรณีที่เกิดน้ำท่วมขัง) ซึ่งเครื่องสูบน้ำเหล่านี้เมื่อก่อสร้างและติดตั้งแล้วเสร็จ ก็จะส่งมอบให้เทศบาลตำบลวิเศษไชยชาญเป็นผู้ดูแลต่อไป ทั้งนี้ สำหรับตัวเขื่อนป้องกันตลิ่ง ในโครงการฯ ระยะที่ ๒ จะมีความยาวประมาณ ๙๐๐ เมตรเศษ

**มติที่ประชุม** รับทราบ

**ประธาน** เชิญนายอำเภอวิเศษชัยชาญในฐานะเจ้าของพื้นที่ให้ข้อมูลเพิ่มเติม

**ผู้แทน นอ.วิเศษชัยชาญ**  อำเภอวิเศษชัยชาญแจ้งเทศบาลตำบลวิเศษไชยชาญ จัดประชุมรับฟัง ความคิดเห็นของประชาชนว่าการก่อสร้างโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ มีผลกระทบต่อประชาชนที่อยู่บริเวณใกล้เคียงหรือไม่อย่างไรโดยเทศบาลฯ ได้จัดประชุมประชาคมเมื่อวันที่ ๗ กันยายน ๒๕๖๒โดยที่ประชุมมีมติเห็นชอบ และมีข้อสังเกตเพิ่มเติม คือเรื่องผลกระทบที่จะมีต่อประชาชน โดยเฉพาะเรื่องท่าน้ำ ซึ่งเคยมีการร้องเรียนจากประชาชนในการก่อสร้างโครงการฯ ระยะที่ ๑ มาแล้ว จึงขอให้ทางผู้รับจ้างช่วยดูแลในส่วนนี้ด้วย

/ ชุมชนวิเศษ ...

**ประธาน** ฝากให้ผู้รับจ้างดูแลในส่วนของผลกระทบที่จะเกิดกับประชาชนทั้งในระหว่างการก่อสร้าง และหลังจากก่อสร้างแล้วเสร็จ รวมทั้งฝากทางอำเภอ และเทศบาลตำบลวิเศษไชยชาญ เข้าไปทำความเข้าใจกับประชาชนในพื้นที่ที่มีการก่อสร้างว่าทางผู้รับจ้างมีมาตรการในการเยียวยาช่วยเหลือหากเกิดผลกระทบจากการก่อสร้างด้วย และฝากทางผู้รับจ้างให้เก็บเศษวัสดุที่ตกหล่นในแม่น้ำให้หมดสิ้นหลังจากก่อสร้างแล้วเสร็จด้วย

**นายก ทต.วิเศษไชยชาญ** ฝากทางผู้รับจ้างช่วยดูแลในส่วนของต้นไม้ขนาดใหญ่ในบริเวณพื้นที่ก่อสร้าง ควรหามาตรการในการขนย้ายต้นไม้ออกจากพื้นที่แทนการตัดต้นไม้

**มติที่ประชุม** ที่ประชุมรับทราบ และมีข้อสังเกต ดังนี้

1. ให้ผู้รับจ้างดูแลในส่วนของผลกระทบที่จะเกิดกับประชาชนทั้งในระหว่าง การก่อสร้าง และหลังจากก่อสร้างแล้วเสร็จ
2. ให้อำเภอวิเศษชัยชาญ และเทศบาลตำบลวิเศษไชยชาญ เข้าไปทำความเข้าใจกับประชาชนในพื้นที่ที่มีการก่อสร้างว่าทางผู้รับจ้างมีมาตรการในการเยียวยาช่วยเหลือหากเกิดผลกระทบจากการก่อสร้าง
3. ให้ผู้รับจ้างเก็บเศษวัสดุที่ตกหล่นในแม่น้ำให้หมดสิ้นหลังจากก่อสร้างแล้วเสร็จ
4. ให้ผู้รับจ้างช่วยดูแลในส่วนของต้นไม้ขนาดใหญ่ในบริเวณพื้นที่ก่อสร้าง ควรหามาตรการในการขนย้ายต้นไม้ออกจากพื้นที่แทนการตัดต้นไม้

**2.2 ข้อกฎหมายและระเบียบที่เกี่ยวข้อง ประกอบการอนุญาตปลูกสร้างอาคาร**

**หรือสิ่งอื่นใดล่วงล้ำลำน้ำ**

**ประธาน** มอบฝ่ายเลขานุการฯ

**หัวหน้าสำนักงานจังหวัด**  **1.กฎกระทรวง ฉบับที่ 63** (พ.ศ.2537) ออกตามความในพระราชบัญญัติการเดินเรือในน่านน้ำไทย พระพุทธศักราช 2456

**ข้อ 2 ผู้ใดประสงค์จะขออนุญาตปลูกสร้างอาคารหรือสิ่งอื่นใดล่วงล้ำลำแม่น้ำ** ให้ยื่นคำขอตามแบบที่อธิบดีกรมเจ้าท่ากำหนด โดยระบุวัตถุประสงค์ในการใช้อาคารหรือสิ่งอื่นใดที่ขออนุญาตพร้อมด้วยหลักฐานและเอกสารต่างๆ ประกอบด้วย

1.1 สำเนาทะเบียนบ้าน และสำเนาบัตรประจำตัวประชาชน/บัตรประจำตัวข้าราชการ

1.2 หลักฐานแสดงความเป็นเจ้าของกรรมสิทธิ์ หรือเป็นผู้มีสิทธิครอบครอง

/ 1.3 แบบแปลน ...

1.3 แบบแปลนรายละเอียด โดยวิศวกรหรือผู้รับรอง

1.4 แผนผังแสดงบริเวณที่ขออนุญาตและบริเวณใกล้เคียง

1.5 หนังสือของจังหวัดที่รับรองว่า การปลูกสร้างไม่เป็นอุปสรรคต่อแผนพัฒนาจังหวัด ผังเมือง และการรักษาสภาพแวดล้อมของจังหวัด

1.6 รายงานการวิเคราะห์ผลกระทบสิ่งแวดล้อม

ข้อ 4 ลักษณะของอาคารและการล่วงล้ำที่พึงอนุญาตได้ มีดังต่อไปนี้

(๕) เขื่อนกันน้ำเซาะ

ก. ต้องมีรูปแบบที่ไม่ก่อให้เกิดผลกระทบต่อร่องน้ำ ตลิ่ง และบริเวณข้างเคียง

ข. ต้องมีโครงสร้างที่แข็งแรงและอยู่ในแนวฝั่งเดิมมากที่สุด หากมีส่วนที่ยื่นเข้าไปในน้ำให้มีเฉพาะส่วนที่จำเป็น

**มติที่ประชุม** รับทราบ

**ระเบียบวาระที่ ๓** **เรื่องเพื่อพิจารณา**

ขอความเห็นชอบการก่อสร้างโครงการก่อสร้างระบบป้องกันน้ำท่วมพื้นที่ชุมชน วิเศษชัยชาญ ระยะที่ ๒ อำเภอวิเศษชัยชาญ จังหวัดอ่างทอง ของกรมโยธาธิการ และผังเมือง โดยสำนักงานโยธาธิการและผังเมืองจังหวัดอ่างทอง

**ประธาน** มอบฝ่ายเลขานุการ

**หัวหน้าสำนักงานจังหวัด** ตามที่สำนักงานโยธาธิการและผังเมืองจังหวัดอ่างทอง แจ้งว่า กรมโยธาธิการและผังเมืองจะดำเนินการก่อสร้างโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ อำเภอวิเศษชัยชาญ จังหวัดอ่างทอง จึงมีความประสงค์ ขอหนังสือรับรองของจังหวัดว่า การก่อสร้างดังกล่าว ไม่เป็นอุปสรรคต่อแผนพัฒนาจังหวัด ผังเมืองรวม และการรักษาสภาพแวดล้อมของจังหวัด บริเวณริมแม่น้ำน้อย ตำบลศาลเจ้าโรงทอง อำเภอวิเศษชัยชาญ จังหวัดอ่างทอง เพื่อประกอบการยื่นเรื่อง ขออนุญาตก่อสร้างสิ่งล่วงล้ำลำน้ำนั้น เพื่อเป็นการตรวจสอบข้อมูลในเบื้องต้น จังหวัดจึงได้มอบหมายให้หน่วยงานที่เกี่ยวข้องดำเนินการแล้ว ดังนี้

1. มีหนังสือจังหวัดอ่างทอง ด่วนที่สุด ที่ อท 0017.2/๙๘๕๖ ลงวันที่ ๑๘ ตุลาคม 25๖๒ และหนังสือ ด่วนที่สุด ที่ อท 0017.2/๙๘๕๗ ลงวันที่ ๑๘ ตุลาคม 25๖๒ มอบหมายให้สำนักงานทรัพยากรธรรมชาติและสิ่งแวดล้อมจังหวัดอ่างทอง และสำนักงานโยธาธิการและผังเมืองจังหวัดอ่างทอง ดำเนินการสำรวจพื้นที่และพิจารณาว่าการก่อสร้างโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ อำเภอวิเศษชัยชาญ จังหวัดอ่างทอง เป็นอุปสรรคต่อผังเมืองรวม และการรักษาสภาพแวดล้อมของจังหวัดหรือไม่
2. มีหนังสือจังหวัดอ่างทอง ด่วนที่สุด ที่ อท 0017.2/ว ๔๐๙๘ ลงวันที่ ๑๘ ตุลาคม 25๖๒ ให้อำเภอวิเศษชัยชาญแจ้งเทศบาลตำบลวิเศษไชยชาญ จัดประชุมรับฟังความคิดเห็นของประชาชนว่าการก่อสร้างโครงการก่อสร้างระบบป้องกัน น้ำท่วมพื้นที่ชุมชนวิเศษชัยชาญ ระยะที่ ๒ อำเภอวิเศษชัยชาญ จังหวัดอ่างทอง มีผลกระทบต่อประชาชนที่อยู่บริเวณใกล้เคียงหรือไม่อย่างไร และจากการตรวจสอบเอกสารประกอบการขออนุญาตในเบื้องต้นแล้วปรากฎว่า สำนักงานโยธาธิการและผังเมืองจังหวัดอ่างทอง ได้ยื่นเอกสารตามที่กำหนดไว้ในกฎกระทรวงฉบับที่ ๖๓ (พ.ศ.๒๕๓๗) ครบถ้วน

/ จัดประชุม ...

ในลำดับต่อไป ขอให้หน่วยงานที่เกี่ยวข้องชี้แจงรายละเอียดเพิ่มเติม ดังนี้

**ผลกระทบต่อผังเมืองรวม**

**โยธาธิการและผังเมืองฯ** โครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ โครงการฯ ตั้งอยู่บริเวณหมายเลข ๑.๘ ที่กำหนดไว้เป็นที่ดินประเภทชุมชน (สีชมพู) ซึ่งการใช้ประโยชน์ที่ดินริมฝั่งแม่น้ำเจ้าพระยา ให้มีที่ว่างตามแนวขนานริมฝั่งตามสภาพธรรมชาติของแม่น้ำเจ้าพระยา ไม่น้อยกว่า ๑๕ เมตร และที่ดินริมฝั่งแม่น้ำ ลำคลอง หรือแหล่งน้ำสาธารณะ ให้มีที่ว่างตามแนวขนานริมฝั่งตามสภาพธรรมชาติของแม่น้ำ ลำคลอง หรือแหล่งน้ำสาธารณะไม่น้อยกว่า ๖ เมตร เว้นแต่ เป็นการก่อสร้างเพื่อการคมนาคมทางน้ำหรือการสาธารณูปโภค สำนักงานโยธาธิการฯ จึงเห็นว่าโครงการดังกล่าวก่อให้เกิดผลดีต่อชุมชนและไม่มีผลกระทบต่อผังเมืองรวมแต่อย่างใด

**ผลกระทบต่อสภาพแวดล้อมกับประชาชนที่อยู่บริเวณใกล้เคียง**

**ผอ.ทสจ.อท.** สำนักงานทรัพยากรธรรมชาติและสิ่งแวดล้อมจังหวัดอ่างทอง ได้ดำเนินการสำรวจพื้นที่และพิจารณาแล้วว่าโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ ไม่เป็นอุปสรรคต่อการรักษาสภาพแวดล้อมของจังหวัด ทั้งนี้ สำนักงานทรัพยากรธรรมชาติและสิ่งแวดล้อมจังหวัดอ่างทอง มีข้อสังเกตเพิ่มเติม คือ เนื่องจากในการก่อสร้างฯ ระยะที่ ๑ ผู้รับผิดชอบโครงการฯ มีการนำหินถมลงแม่น้ำเพื่อใช้เป็นทางเดินรถ และเมื่อสิ้นสุดโครงการ ผู้รับผิดชอบโครงการฯ นำหินออกจากแม่น้ำไม่หมด ทำให้แม่น้ำน้อยตื้นเขิน จึงขอให้ผู้รับผิดชอบโครงการฯ ในระยะที่ ๒ กำหนดมาตรการจัดการนำหินที่ตกค้างในแม่น้ำน้อยออกให้เรียบร้อยหลังเสร็จสิ้นโครงการ และกำชับบริษัทผู้รับจ้างปฏิบัติตามมาตรการป้องกันและแก้ไขผลกระทบดังกล่าวอย่างเคร่งครัด

**ผลกระทบต่อแผนพัฒนาจังหวัด**

**หัวหน้าสำนักงานจังหวัด** สำนักงานจังหวัดอ่างทองได้ตรวจสอบแผนพัฒนาจังหวัดประจำปี

งบประมาณ พ.ศ.๒๕61 – 256๕แล้ว เห็นว่า การยื่นขออนุญาตก่อสร้างโครงการก่อสร้างระบบป้องกัน น้ำท่วมพื้นที่ชุมชนวิเศษชัยชาญ ระยะที่ ๒ อำเภอวิเศษชัยชาญ จังหวัดอ่างทอง บริเวณริมแม่น้ำน้อย ตำบลศาลเจ้าโรงทอง อำเภอวิเศษชัยชาญ จังหวัดอ่างทอง ของกรมโยธาธิการและผังเมือง ไม่ขัดกับแผนพัฒนาจังหวัดแต่อย่างใด

/ โรงทอง ...

/ **ประมง** ...

**การจัดเวทีรับฟังความคิดเห็นของประชาชน**

**นายอำเภอวิเศษชัยชาญ**  อำเภอวิเศษชัยชาญแจ้งเทศบาลตำบลวิเศษไชยชาญ จัดประชุม รับฟังความคิดเห็นของประชาชนว่าการก่อสร้างโครงการก่อสร้างระบบป้องกันน้ำท่วมพื้นที่ชุมชนวิเศษชัยชาญ ระยะที่ ๒ มีผลกระทบต่อประชาชนที่อยู่บริเวณใกล้เคียงหรือไม่อย่างไรโดยเทศบาลฯ ได้จัดประชุมประชาคมเมื่อวันที่ ๗ กันยายน ๒๕๖๒โดยที่ประชุมมีมติเห็นชอบ และมีข้อสังเกตเพิ่มเติม คือเรื่องผลกระทบที่จะมีต่อประชาชน โดยเฉพาะเรื่องท่าน้ำ ซึ่งเคยมีการร้องเรียนจากประชาชนในการก่อสร้างโครงการฯ ระยะที่ ๑ มาแล้ว จึงขอให้ทางผู้รับจ้างช่วยดูแลในส่วนนี้ด้วย

**ประธาน** ทางผู้แทนกรมเจ้าท่ามีข้อเสนอแนะเพิ่มเติมหรือไม่

**ผู้แทน สนง.เจ้าท่าฯ** เรียนท่านประธานและผู้เข้าร่วมประชุมทุกท่าน เนื่องจากสิ่งก่อสร้างล่วงล้ำลำน้ำที่สำนักงานโยธาธิการฯ ยื่นขออนุญาตในวันนี้ เป็นสิ่งล่วงล้ำลำน้ำประเภทเขื่อนกันน้ำเซาะ แต่มีการเพิ่มเติมระบบป้องกันน้ำท่วมเข้ามาด้วย แต่ทั้งนี้ ในการยื่นขออนุญาต ก็จะจัดเป็นสิ่งก่อสร้างล่วงล้ำลำน้ำประเภทเขื่อนกันน้ำเซาะ สำหรับข้อสังเกตเพิ่มเติมก็คือ ประเด็นเรื่องหน้าที่ดินของชาวบ้านในพื้นที่ หรือหน้าที่สาธารณะที่จะก่อสร้างผ่าน ซึ่งบริเวณที่เป็นที่งอก แม้จะอยู่หน้าที่ดินของเอกชนที่มีโฉนด ก็ถือว่าส่วนที่งอกออกมานั้นเป็นที่สาธารณะ หากมีการก่อสร้างผ่านหน้าที่ดินของเอกชนก็จะต้องได้รับการยินยอมจากเจ้าของที่ดินก่อน หากก่อสร้างผ่านที่สาธารณะหรือที่งอก ก็จะต้องมีคำรับรองจากผู้นำท้องที่หรือท้องถิ่นที่เป็นผู้ดูแลที่สาธารณะนั้น สำหรับการก่อสร้างเขื่อนของกรมโยธาธิการและผังเมืองที่ขออนุญาตนั้น ตัวแนวสันเขื่อน กรมเจ้าท่าอนุญาตให้ก่อสร้างยื่นออกมาจากแนวปกติหน้าที่ดินของเอกชนได้ ส่วนบริเวณที่ชายตลิ่ง ให้ก่อสร้างยื่นออกมาจากบริเวณหน้าที่ชายตลิ่งโดยตรง ไม่ให้มีการถมดินเพื่อขยายพื้นที่เพิ่มเติม ส่วนตัวเขื่อนให้สร้างยื่นออกมาเท่าที่จำเป็น โดยปกติบริเวณแม่น้ำน้อยในช่วงที่มีการก่อสร้างนี้ จะไม่มีการเดินเรือขนาดใหญ่ผ่าน แต่ก็จะมีเรือของชาวบ้านที่สัญจรในพื้นที่ จึงต้องมีมาตรการด้านความปลอดภัยในการเดินเรือ จึงขอฝากให้ผู้รับจ้างมีการแจ้งประชาสัมพันธ์ให้ประชาชนทราบก่อนจะดำเนินการก่อสร้าง ในระหว่างดำเนินการก่อสร้าง หากมีการใช้เครื่องจักรกลหนัก หรือการดำเนินการใดๆ ที่ส่งผลกระทบต่อชาวบ้านในพื้นที่ ก็ให้มีมาตรการดูแลช่วยเหลือด้วย หลังจากก่อสร้างแล้วเสร็จ ก็ขอให้ผู้รับจ้างดำเนินการเก็บกู้เศษวัสดุต่างๆ ที่ตกหล่นในทางน้ำให้หมด สำหรับการยื่นขออนุญาตก่อสร้างสิ่งล่วงล้ำลำน้ำ เมื่อผู้ขออนุญาตได้รับหนังสือรับรองจากจังหวัดแล้ว สามารถยื่นขออนุญาตกับกรมเจ้าท่า หรือองค์กรปกครองส่วนท้องถิ่นในพื้นที่ก็ได้

**ประธาน** กรรมการท่านอื่นมีข้อเสนอแนะเพิ่มเติมหรือไม่

**ประมงจังหวัด** สำหรับสำนักงานประมงจังหวัดอ่างทอง มีข้อสังเกตเพิ่มเติมว่า ตามพระราชกำหนดการประมง พ.ศ. ๒๕๕๘ ได้กำหนดไว้ว่า ห้ามมิให้มีการเปลี่ยนแปลงที่จับสัตว์น้ำซึ่งเป็นที่สาธารณสมบัติของแผ่นดิน ดังนั้นการก่อสร้างสิ่งล่วงล้ำลำน้ำที่อาจมีผลกระทบกับการเปลี่ยนแปลงของที่จับสัตว์น้ำ เช่นเดิมบริเวณนี้อาจมีพันธุ์ไม้ต่างๆ แต่เมื่อมีการเรียงหินในบริเวณดังกล่าวก็อาจเข้าข่ายได้ จึงขอนำเรียนเบื้องต้นว่าการก่อสร้างลักษณะนี้จะมีกฏหมายประมงเกี่ยวข้องด้วย และขอฝากด้วยว่าในระหว่างการก่อสร้าง ให้ระมัดระวังเรื่องสารเคมี คราบน้ำมัน หรือฝุ่นละอองต่างๆ ที่อาจตกหล่นลงไปในน้ำ และมีผลกระทบต่อสัตว์น้ำด้วย

**ประธาน** กรรมการท่านอื่นมีข้อซักถามเพิ่มเติมหรือไม่ ถ้าไม่มีคำถามอื่น ขอปิดประชุม

**มติที่ประชุม** ที่ประชุมได้มีมติเห็นชอบว่า โครงการก่อสร้างระบบป้องกัน น้ำท่วมพื้นที่ชุมชนวิเศษชัยชาญ ระยะที่ ๒ ตำบลศาลเจ้าโรงทอง อำเภอ วิเศษชัยชาญ จังหวัดอ่างทอง ของกรมโยธาธิการและผังเมือง โดยสำนักงานโยธาธิการและผังเมืองจังหวัดอ่างทองดังกล่าว ไม่ขัดต่อแผนพัฒนาจังหวัด ผังเมืองรวม และการรักษาสภาพแวดล้อม โดยคณะกรรมการฯ มีข้อสังเกตเพิ่มเติม ดังนี้

1. ในช่วงระหว่างดำเนินการก่อสร้าง ขอให้ผู้รับจ้างดำเนินการติดตั้งสัญลักษณ์เตือน ซึ่งอาจเป็นป้ายเตือน หรือทุ่นเตือนให้แก่เรือที่สัญจรผ่านในบริเวณ ที่มีการก่อสร้าง พร้อมทั้งไฟสัญญาณเตือนสำหรับเรือที่สัญจรในเวลากลางคืน
2. เมื่อดำเนินการก่อสร้างแล้วเสร็จ ขอให้ผู้รับจ้างดำเนินการเก็บกู้เศษวัสดุต่างๆ ที่ตกหล่นในแม่น้ำในขณะที่มีการก่อสร้างให้หมดสิ้น
3. ในระหว่างการก่อสร้าง ให้ผู้รับจ้างระมัดระวังสารเคมี คราบน้ำมัน หรือฝุ่นละอองต่างๆ ที่อาจตกหล่นลงไปในน้ำ และมีผลกระทบต่อสัตว์น้ำ
4. ให้ผู้รับจ้างดูแลในส่วนของผลกระทบที่จะเกิดกับประชาชนทั้งในระหว่าง การก่อสร้าง และหลังจากก่อสร้างแล้วเสร็จ
5. ให้ผู้รับจ้างช่วยดูแลในส่วนของต้นไม้ขนาดใหญ่ในบริเวณพื้นที่ก่อสร้าง ควรหามาตรการในการขนย้ายต้นไม้ออกจากพื้นที่แทนการตัดต้นไม้

**ระเบียบวาระที่ ๔ เรื่องอื่นๆ**

ไม่มี

**เลิกประชุม** เวลา ๑๒.๐๐ น.

(นายวรพงศ์ เกตุดิษฐ์) ผู้จดรายงานการประชุม

นักวิเคราะห์นโยบายและแผนปฏิบัติการ

(นายชูชาติ ศารทประภา) ผู้ตรวจรายงานการประชุม

ผู้อำนวยการกลุ่มงานยุทธศาสตร์และข้อมูลเพื่อการพัฒนาจังหวัด

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*